Atvejo tyrimas. ES pagalbos savanorių gebėjimų stiprinimo projektu „Savanoriškos veiklos humanitarinės pagalbos srityje valdymo stiprinimas ir tvarumas“ (angl. „Reinforcement and Sustainability in Humanitarian Volunteering Management“) siekiama stiprinti partnerių iš Balkanų, Kaukazo ir Magribo regionų gebėjimus įvairiose srityse, susijusiose su savanoriškos veiklos humanitarinės pagalbos srityje valdymu.

Atvejo tyrimas. Projektui „Daugiau geresnių ES pagalbos savanorių“ (angl. „More and Better EU Aid Volunteers“) vadovauja Italijos organizacija „GVC“ ir jį įgyvendina aštuonios organizacijos partnerės iš aštuonių skirtingų šalių: Kipro, Estijos, Vengrijos, Latvijos, Lietuvos, Portugalijos, Slovėnijos, Ispanijos, taip pat viena Italijos asocijuotoji organizacija. Šiuo projektu siekiama stiprinti esamų ir būsimų siunčiančiųjų organizacijų gebėjimus, kad jos galėtų imtis veiklos humanitarinės pagalbos srityje, dalyvauti ES pagalbos savanorių iniciatyvoje, suprasti ir taikyti standartus ir procedūras, kurių reikia siekiant tapti siunčiančiąja organizacija.

2016 m. gegužės mėn. su konsorciumu, kurį sudarė „ICF Consulting Services Ltd“ (ICF), „MDF Training and Consultancy BV“ (MDF), „Punto.sud“, „Gesellschaft fur Organisation, Planung und Ausbildung mbH Consulting“ (GOPA), „B&S Europe“, „Austrian Study Centre for Peace and Conflict Resolution“ (ASPR) ir „Scuola Superiore Sant’Anna“ (SSSUP), pasirašyta mokymo paslaugų teikimo ES pagalbos savanoriams kandidatams sutartis. 2016 m. spalio ir lapkričio–gruodžio mėn. Pisoje buvo surengti keturių grupių, kurias sudarė 97 savanoriai kandidatai, mokymai. Siekiant išspręsti galimą atsiimtų kandidatūrų ir savanorių kandidatų, kurie pasibaigus mokymams būtų paskelbti netinkamais dislokuoti, klausimą, taip pat stengiantis užtikrinti, kad dislokavimo projektai būtų vykdomi sėkmingai ir laiku, mokymuose dalyvavo daugiau savanorių kandidatų, nei jų planuota dislokuoti.

ES pagalbos savanorių mokymo programa grindžiama kompetencijų sistema, nustatyta Deleguotuoju reglamentu Nr. 1398/2014. Programa įgyvendinama taikant kompleksinį mokymosi metodą, kurį sudaro:

·įvadinio mokymosi laikotarpis, apimantis 20 val. e. mokymosi;

·9–12 dienų įprastinio darbo klasėje moduliai, apimantys privalomus ir pasirenkamuosius mokymo modulius;

·įvairiais scenarijais grindžiamos šios srities užduotys.

Mokymą sudarė 1–7 privalomi moduliai ir 8, 9 bei 12 pasirenkamieji moduliai. Mokymuose dalyvavę savanoriai pateikė itin teigiamos grįžtamosios informacijos ir įvertino mokymus 8,5 balo iš 10. Išsami savanorių ir mokytojų teikiama grįžtamoji informacija apie kiekvieną mokymo modulį padės toliau tobulinti tam tikrus modulius, kad būtų galima nuolat gerinti šią svarbią ESPS iniciatyvos dalį.

6.Paramos priemonės

2016 m. potencialių paramos gavėjų informavimo apie programą ir informuotumo apie ją didinimo priemonėms, taip pat ES pagalbos savanorių platformos vystymui buvo skirta 417 015 EUR.

Įgyvendinant šią veiklą, atitinkami dalyviai buvo informuojami apie galimybes dalyvauti iniciatyvoje, toliau tobulinta iniciatyvai skirta platforma ir duomenų bazė, internetinė savanoriškos veiklos sistema ir ES pagalbos savanorių iniciatyvos partnerių ir savanorių tinklas.

Komisija ir toliau skatino suinteresuotuosius subjektus prisidėti prie iniciatyvos, pvz., surengė apskritojo stalo diskusijas dėl 2016 m. sausio mėn. vykdyto paraiškų teikimo proceso. Dalyvaujančiosios organizacijos pateikė grįžtamosios informacijos apie tai, su kokiais sunkumais susidūrė teikdamos sertifikavimo paraiškas ar pasiūlymus dėl dislokavimo, gebėjimų stiprinimo ir techninės pagalbos. Pateikta pasiūlymų dėl galimų sprendimų ir patobulinimų, siekiant užtikrinti sklandų ir veiksmingą dalyvavimą.

Be to, Komisija organizavo informacinius renginius, kuriuose organizacijoms buvo teikiama informacija apie finansavimo galimybes, numatytas pagal ESPS iniciatyvą. 2016 m. balandžio 5 d. ir birželio 1 d. Europos civilinės saugos ir humanitarinės pagalbos operacijų GD patalpose surengtos dvi informacijos teikimo dienos, skirtos kvietimams teikti dislokavimo paraiškas bei siunčiančiųjų ir priimančiųjų organizacijų sertifikavimui ir gebėjimų stiprinimui bei techninei pagalbai. Abu renginiai buvo transliuojami internetu, kad nedalyvaujančios organizacijos galėtų stebėti pranešimus ir pateikti klausimų nuotoliniu būdu.